करे के ना चाहीं / विश्वनाथ प्रसाद शैदा
खुशामद केहू के करे के ना चाहीं
कहीं बात वाजिब डरे के ना चाहीं।
जवन बात सपनो में दे दीं केहू के
त बजरो के परले टरे के ना चाहीं।
रखीं जे अमानत केहू के ऐ ‘शैदा’,
त ताखा दियानत धरे के ना चाहीं।
पसेना के अपना कमाई उड़ाईं,
मगर खेत अनकर चरे के ना चाहीं।
कोई ताल ठोके त ठोकीं, हटीं मत,
मगर धुर में जेवरि बरे के ना चाहीं।
बने के ना चाहीं बेपेनी के लोटा,
कोई काम खोंटा करे के ना चाहीं।
झुलत सुख के झुलुहा प देखी केहू के,
बिना आगि-काठि जरे के ना चाहीं।
बनीं जे खेवइया त मझँधार में फिर,
बुड़ा सभ के अपने तरे के ना चाहीं।
जियल सान से मोल ह जिन्दगी के,
कुकुर अस जिए आ मरे के ना चाहीं।
bho_Deva bho_Deva bho_Deva bho_Deva bho_Deva awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mag_Deva bho_Deva bho_Deva bho_Deva